ระเบียบกรมควบคุมมลพิษระเบียบกรมควบคุมมลพิษว่าด้วยหลักเกณฑ์วิธีการในการตรวจสอบผลิตภัณฑ์อุตสาหกรรมพ.ศ. ๒๕๕๘ เนื่องจากกระทรวงอุตสาหกรรมได้อาศัยอำนาจตามความในมาตรา ๕แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ออกประกาศกระทรวงอุตสาหกรรม ฉบับที่ ๑๔ (พ.ศ. ๒๕๔๒) ลงวันที่ ๓๐ ธันวาคม พ.ศ. ๒๕๔๒ฉบับที่ ๘ (พ.ศ. ๒๕๔๔) ลงวันที่ ๒๑ กรกฎาคม พ.ศ. ๒๕๔๔ ฉบับที่ ๓ (พ.ศ. ๒๕๔๗)ลงวันที่ ๑๙ มีนาคม พ.ศ. ๒๕๔๗ ฉบับที่ ๔ (พ.ศ. ๒๕๕๔) ลงวันที่ ๒ พฤษภาคม พ.ศ. ๒๕๕๔และฉบับที่ ๓ (พ.ศ. ๒๕๕๖) ลงวันที่ ๑๑ มิถุนายน พ.ศ. ๒๕๕๖ ออกตามความในพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ เรื่อง แต่งตั้งผู้ตรวจสอบผลิตภัณฑ์อุตสาหกรรมแต่งตั้งให้กรมควบคุมมลพิษเป็นผู้ตรวจสอบผลิตภัณฑ์อุตสาหกรรมประเภทรถยนต์และรถจักรยานยนต์เฉพาะด้านความปลอดภัย : สารมลพิษจากเครื่องยนต์ระดับต่าง ๆ ดังนั้น เพื่อกำหนดหลักเกณฑ์วิธีการในการตรวจสอบผลิตภัณฑ์อุตสาหกรรมกรมควบคุมมลพิษ จึงวางระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกรมควบคุมมลพิษว่าด้วยหลักเกณฑ์วิธีการในการตรวจสอบผลิตภัณฑ์อุตสาหกรรมพ.ศ. ๒๕๕๘ข้อ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ให้ยกเลิก(๑)ระเบียบกรมควบคุมมลพิษว่าด้วยหลักเกณฑ์วิธีการและอัตราค่าใช้จ่ายในการตรวจสอบผลิตภัณฑ์อุตสาหกรรม พ.ศ. ๒๕๕๐(๒)ระเบียบกรมควบคุมมลพิษว่าด้วยหลักเกณฑ์วิธีการและอัตราค่าใช้จ่ายในการตรวจสอบผลิตภัณฑ์อุตสาหกรรม (ฉบับที่ ๒) พ.ศ. ๒๕๕๐ข้อ๔ ในระเบียบนี้ผลิตภัณฑ์อุตสาหกรรม หมายความว่ารถยนต์หรือรถจักรยานยนต์ซึ่งเป็นผลิตภัณฑ์อุตสาหกรรมตามกฎหมายว่าด้วยมาตรฐานผลิตภัณฑ์อุตสาหกรรมที่กรมควบคุมมลพิษได้รับมอบหมายให้เป็นผู้ตรวจสอบจากกระทรวงอุตสาหกรรมห้องปฏิบัติการ หมายความว่าห้องปฏิบัติการตรวจวัดมลพิษจากยานพาหนะ กรมควบคุมมลพิษ กระทรวงทรัพยากรธรรมชาติและสิ่งแวดล้อมค่าใช้จ่าย หมายความว่าค่าใช้จ่ายในการเตรียมการตรวจสอบตามข้อ ๘วรรคสี่และค่าตรวจสอบสารมลพิษจากเครื่องยนต์ตามที่กำหนดไว้ในหมวด ๕ผู้ขอรับบริการ ให้หมายความรวมถึง ส่วนราชการนิติบุคคลหรือบุคคลที่ขอรับใบอนุญาตนำเข้า ทำ จำหน่าย ส่งออกหรือมีไว้เพื่อจำหน่ายผลิตภัณฑ์อุตสาหกรรมรถยนต์หรือรถจักรยานยนต์ตามกฎหมายว่าด้วยมาตรฐานผลิตภัณฑ์อุตสาหกรรมเจ้าหน้าที่ หมายความว่าเจ้าหน้าที่ส่วนมลพิษทางอากาศจากยานพาหนะ สำนักจัดการคุณภาพอากาศและเสียงกรมควบคุมมลพิษ ซึ่งได้รับมอบหมายให้ทำหน้าที่ตรวจสอบผลิตภัณฑ์อุตสาหกรรมผู้รับรองผลการตรวจสอบ หมายความว่าผู้อำนวยการส่วนมลพิษทางอากาศจากยานพาหนะหรือผู้รักษาการในตำแหน่งผู้อำนวยการส่วนมลพิษทางอากาศจากยานพาหนะสำนักจัดการคุณภาพอากาศและเสียง กรมควบคุมมลพิษอธิบดี หมายความว่า อธิบดีกรมควบคุมมลพิษหมวด ๑การขอรับบริการ ข้อ๕ ผู้ขอรับบริการใดประสงค์จะตรวจสอบผลิตภัณฑ์อุตสาหกรรมเพื่อเสนอให้คณะกรรมการมาตรฐานผลิตภัณฑ์อุตสาหกรรมพิจารณาผู้นั้นอาจจะยื่นคำขอรับบริการต่อกรมควบคุมมลพิษหรือต่อสำนักงานมาตรฐานผลิตภัณฑ์อุตสาหกรรมก็ได้การยื่นคำขอรับบริการต่อกรมควบคุมมลพิษให้ผู้ขอรับบริการยื่นคำขอตามแบบ คพ. ๑ ท้ายระเบียบนี้การยื่นคำขอรับบริการต่อสำนักงานมาตรฐานผลิตภัณฑ์อุตสาหกรรมให้เป็นไปตามระเบียบของสำนักงานมาตรฐานผลิตภัณฑ์อุตสาหกรรม โดยเจ้าหน้าที่ของสำนักงานมาตรฐานผลิตภัณฑ์อุตสาหกรรมจะต้องรับรองสำเนาเอกสารที่เกี่ยวข้องก่อนจัดส่งให้กรมควบคุมมลพิษดำเนินการตรวจสอบข้อ๖ หากหลักฐานตามข้อ ๕ไม่ถูกต้องหรือไม่ครบถ้วนให้เจ้าหน้าที่แจ้งผู้ขอรับบริการให้ทำการแก้ไขให้ถูกต้องโดยเร็วถ้าปรากฏว่าหลักฐานตามวรรคแรกถูกต้องครบถ้วนให้เจ้าหน้าที่เสนออธิบดีหรือผู้ที่ได้รับมอบหมายเพื่อพิจารณาอนุมัติให้ตรวจสอบภายในสองวันทำการนับแต่วันที่ได้รับคำขอและแจ้งให้ผู้ขอรับบริการจัดส่งผลิตภัณฑ์อุตสาหกรรมมาตรวจสภาพเบื้องต้นตามแบบคพ. ๒ ท้ายระเบียบนี้ข้อ๗ ให้เจ้าหน้าที่ตรวจสภาพผลิตภัณฑ์อุตสาหกรรมที่ได้รับตามข้อ๖ วรรคสองว่ามีสภาพรายละเอียดและคุณลักษณะเฉพาะเหมาะสมต่อการตรวจสอบในห้องปฏิบัติการหรือไม่โดยให้ผู้ขอรับบริการหรือตัวแทนร่วมเป็นพยานในการตรวจสอบในกรณีตรวจพบว่าผลิตภัณฑ์อุตสาหกรรมชำรุดบกพร่อง หรืออาจได้รับความเสียหายจากการตรวจสอบให้ยกเลิกคำขอรับบริการและแจ้งผู้ขอรับบริการให้นำผลิตภัณฑ์อุตสาหกรรมกลับคืนไปตามแบบคพ. ๓ ท้ายระเบียบนี้ในกรณีตรวจพบว่าผลิตภัณฑ์อุตสาหกรรมมีสภาพรายละเอียดและคุณลักษณะเฉพาะเหมาะสมที่จะตรวจสอบในห้องปฏิบัติการให้รับมอบผลิตภัณฑ์อุตสาหกรรมไว้ทำการตรวจสอบตามแบบ คพ. ๔ ท้ายระเบียบนี้ในกรณีผลิตภัณฑ์อุตสาหกรรมที่รับไว้ทำการตรวจสอบมีเครื่องมือหรืออุปกรณ์อื่นๆ ที่ไม่จำเป็นต่อการตรวจสอบ ซึ่งสามารถถอดหรือแยกออกจากกันได้โดยง่าย เป็นต้นว่ายางอะไหล่ ประแจ แม่แรง หรืออุปกรณ์ทำความสะอาด ให้แจ้งให้ผู้ขอรับบริการนำเครื่องมือหรืออุปกรณ์นั้นๆ กลับคืนไปหมวด ๒การตรวจสอบ ข้อ๘ ผลิตภัณฑ์อุตสาหกรรมที่ตรวจสอบต้องมีสภาพรายละเอียดและคุณลักษณะเฉพาะตามที่ระบุไว้ในคำขอรับบริการ กรณีมีข้อสงสัยเจ้าหน้าที่อาจขอให้ผู้ขอรับบริการจัดส่งข้อมูลเพิ่มเติมเพื่อประกอบการพิจารณาตรวจสอบได้ตามที่จำเป็นในกรณีผู้ขอรับบริการไม่จัดส่งข้อมูลเพิ่มเติมหรือให้ข้อมูลไม่ครบถ้วนจนเป็นเหตุให้การตรวจสอบล่าช้าหรืออาจทำให้การตรวจสอบผิดพลาดให้ระงับการตรวจสอบไว้ชั่วคราวจนกว่าผู้ขอรับบริการจะได้ชี้แจงเหตุผลหรือได้ส่งข้อมูลครบถ้วนจึงให้ทำการตรวจสอบต่อไปในกรณีมีความจำเป็นต้องถอดชิ้นส่วนของผลิตภัณฑ์อุตสาหกรรมหรือติดตั้งเครื่องมือหรืออุปกรณ์ตรวจวัดกับผลิตภัณฑ์อุตสาหกรรมให้ทำความตกลงกับผู้ขอรับบริการก่อนดำเนินการถ้าผู้ขอรับบริการไม่ยินยอมให้ยกเลิกการตรวจสอบและส่งคืนผลิตภัณฑ์อุตสาหกรรมในกรณีความล่าช้าตามวรรคสองทำให้ห้องปฏิบัติการได้รับความเสียหายให้ยกเลิกการตรวจสอบและแจ้งให้ผู้ขอรับบริการมารับผลิตภัณฑ์อุตสาหกรรมคืนและให้คิดค่าใช้จ่ายตามจริงที่ห้องปฏิบัติการเสียไปการยกเลิกการตรวจสอบตามวรรคสามและวรรคสี่ให้ใช้ตามแบบ คพ. ๓ ท้ายระเบียบนี้โดยอนุโลมข้อ๙ ให้ติดตั้งป้ายเครื่องหมายหรือสิ่งบ่งชี้แสดงสมรรถภาพการทำงานของเครื่องตรวจวัดแต่ละประเภทที่ติดตั้งในห้องปฏิบัติการห้ามมิให้ผู้ใดแก้ไขเปลี่ยนแปลงป้าย เครื่องหมายหรือสิ่งบ่งชี้ดังกล่าวโดยไม่ได้รับอนุญาตจากเจ้าหน้าที่ข้อ๑๐ ให้เจ้าหน้าที่สอบเทียบเครื่องมือก่อนทำการตรวจสอบทุกครั้งตามรายละเอียดในคู่มือของผู้ผลิตเครื่องตรวจวัดนั้นๆ โดยเคร่งครัดกรณีผลการตรวจสอบคลาดเคลื่อนเกินกว่าค่าที่ยอมรับเพราะความบกพร่องหรือความผิดพลาดของเจ้าหน้าที่หรือจากเครื่องตรวจวัดให้ทำการตรวจสอบใหม่ โดยไม่คิดค่าใช้จ่ายค่าความคลาดเคลื่อนของการตรวจสอบให้เป็นไปตามที่ผู้ผลิตเครื่องตรวจวัดนั้นๆ กำหนดไว้ หรือตามที่กรมควบคุมมลพิษกำหนดข้อ๑๑ ให้สำนักจัดการคุณภาพอากาศและเสียงกรมควบคุมมลพิษ จัดทำคู่มือและเอกสารแนะนำวิธีการตรวจสอบให้ทันสมัยมีจำนวนเพียงพอต่อการปฏิบัติงานของเจ้าหน้าที่ และเผยแพร่ต่อผู้ขอรับบริการข้อ๑๒ การตรวจสอบให้ปฏิบัติตามคู่มือในข้อ ๑๑และตามรายละเอียดทางเทคนิคในคู่มือของผู้ผลิตเครื่องตรวจวัดข้อ๑๓ การตรวจสอบแต่ละครั้งจะต้องมีเจ้าหน้าที่ร่วมทำการตรวจสอบไม่น้อยกว่าสามคนซึ่งประกอบด้วยคนที่ ๑ ทำหน้าที่ขับรถยนต์หรือรถจักรยานยนต์ทดสอบ คนที่ ๒ทำหน้าที่ควบคุมเครื่องมืออุปกรณ์และจัดเตรียมการทดสอบ และคนที่ ๓ทำหน้าที่ควบคุมการทดสอบและตรวจสอบความถูกต้องของผลการทดสอบโดยเจ้าหน้าที่อย่างน้อยหนึ่งคนจะต้องดำรงตำแหน่งนักวิชาการสิ่งแวดล้อมตั้งแต่ระดับปฏิบัติการขึ้นไปหรือนายช่างเทคนิคตั้งแต่ระดับปฏิบัติงานขึ้นไปให้เจ้าหน้าที่ซึ่งตรวจสอบผลิตภัณฑ์อุตสาหกรรมตามวรรคหนึ่งรายงานผลการตรวจสอบให้ผู้รับรองผลการตรวจสอบตรวจทานว่าการตรวจสอบถูกต้องครบถ้วนตามคู่มือวิธีการตรวจสอบและรายละเอียดทางเทคนิคหรือไม่ก่อนออกใบรับรองผลการตรวจสอบในกรณีที่ผู้รับรองผลการตรวจสอบไม่เห็นด้วยกับผลการตรวจสอบให้บันทึกเหตุผลไว้และให้สั่งให้เจ้าหน้าที่ทำการตรวจสอบใหม่ตามข้อ ๑๐ วรรคสองแต่ถ้าผู้รับรองผลการตรวจสอบเห็นว่าผลการตรวจสอบถูกต้องครบถ้วนแล้วให้ออกใบรับรองผลการตรวจสอบให้แก่ผู้ขอรับบริการให้ผู้รับรองผลการตรวจสอบแจ้งแก่ผู้ขอรับบริการทันทีกรณีผลการตรวจสอบตามวรรคสองเกินกว่าค่ามาตรฐานผลิตภัณฑ์อุตสาหกรรมที่กำหนดไว้ และหากผู้ขอรับบริการประสงค์จะให้เจ้าหน้าที่ทำการตรวจสอบใหม่ให้ยืนยันเป็นหนังสือต่อเจ้าหน้าที่โดยผู้ขอรับบริการจะต้องชำระค่าใช้จ่ายตามข้อ๒๕ โดยอนุโลมผู้ขอรับบริการจะต้องชำระค่าใช้จ่ายในการตรวจสอบครั้งก่อนให้เสร็จสิ้นก่อนที่ห้องปฏิบัติการจะเริ่มทำการตรวจสอบครั้งใหม่หากผู้ขอรับบริการไม่แจ้งความประสงค์ภายในสองวันทำการนับแต่วันที่ได้รับแจ้งตามวรรคสามให้ถือว่าไม่ประสงค์จะให้ทำการตรวจสอบใหม่ และให้เจ้าหน้าที่ดำเนินการตามความในหมวด๓ หมวด ๔ และหมวด ๕ ต่อไปห้ามมิให้บุคคลที่ไม่เกี่ยวข้องกับการตรวจสอบเข้าห้องปฏิบัติการในส่วนที่เกี่ยวกับการตรวจสอบเว้นแต่จะได้รับอนุญาตจากเจ้าหน้าที่ข้อ๑๔ ขณะที่ทำการตรวจสอบห้ามมิให้เจ้าหน้าที่เปิดหรือใช้เครื่องมือหรืออุปกรณ์อื่นใดที่ติดตั้งอยู่กับผลิตภัณฑ์อุตสาหกรรมซึ่งไม่เกี่ยวข้องกับการตรวจสอบหมวด ๓การเก็บรักษาและส่งคืนผลิตภัณฑ์อุตสาหกรรมที่ตรวจสอบ ข้อ๑๕ ให้เจ้าหน้าที่เก็บรักษาผลิตภัณฑ์อุตสาหกรรมที่ตรวจสอบเสร็จแล้วไว้ในห้องปฏิบัติการและคืนกุญแจห้องปฏิบัติการกับผู้ควบคุมดูแลห้องปฏิบัติการหรือผู้ที่ได้รับมอบหมายจากผู้อำนวยการสำนักจัดการคุณภาพอากาศและเสียงกรมควบคุมมลพิษข้อ๑๖ ห้ามมิให้ผู้ใดเคลื่อนย้ายผลิตภัณฑ์อุตสาหกรรมโดยไม่ได้รับอนุญาตจากผู้ควบคุมดูแลห้องปฏิบัติการให้ผู้ขอรับบริการมารับผลิตภัณฑ์อุตสาหกรรมคืนภายในสองวันทำการนับแต่วันที่ได้รับแจ้งผลการตรวจสอบผลิตภัณฑ์อุตสาหกรรมตามแบบคพ. ๕ ท้ายระเบียบนี้ข้อ๑๗ ให้ส่งคืนผลิตภัณฑ์อุตสาหกรรมกับผู้ขอรับบริการหรือผู้ที่ได้รับมอบหมายที่มีหลักฐานเป็นหนังสือเท่านั้นโดยให้ผู้ขอรับบริการหรือผู้ที่ได้รับมอบหมายตรวจสอบสภาพของผลิตภัณฑ์อุตสาหกรรมเครื่องมือ หรืออุปกรณ์ให้ถูกต้องครบถ้วนก่อนรับผลิตภัณฑ์อุตสาหกรรมคืนในกรณีที่มีข้อโต้แย้งเกี่ยวกับสภาพผลิตภัณฑ์อุตสาหกรรมเครื่องมือ หรืออุปกรณ์ที่จะส่งคืนให้ระงับการส่งคืนไว้ชั่วคราว และรายงานให้อธิบดีหรือผู้ที่ได้รับมอบหมายเพื่อวินิจฉัยสั่งการคำวินิจฉัยของอธิบดีให้เป็นที่สุดข้อ๑๘ การส่งคืนผลิตภัณฑ์อุตสาหกรรมตามข้อ๑๗ วรรคแรก ให้ใช้ตามแบบ คพ. ๖ ท้ายระเบียบนี้หมวด ๔ใบรับรองผลการตรวจสอบ ข้อ๑๙ ใบรับรองผลการตรวจสอบจะออกให้เฉพาะผู้ขอรับบริการที่มีหลักฐานการชำระค่าใช้จ่ายครบถ้วนแล้วเท่านั้นโดยให้มอบต้นฉบับใบรับรองผลการตรวจสอบให้กับผู้ขอรับบริการและให้เจ้าหน้าที่เก็บคู่ฉบับใบรับรองผลการตรวจสอบไว้เป็นหลักฐานในกรณีที่ต้นฉบับใบรับรองผลการตรวจสอบสูญหายผู้ขอรับบริการจะต้องเสียค่าธรรมเนียมการรับรองสำเนาเอกสารตามระเบียบของทางราชการข้อ๒๐ ใบรับรองผลการตรวจสอบสำหรับผลิตภัณฑ์อุตสาหกรรมที่ห้องปฏิบัติการยังไม่ได้รับการรับรองระบบคุณภาพจากสำนักงานมาตรฐานผลิตภัณฑ์อุตสาหกรรมฉบับภาษาไทยให้ใช้ตามแบบ คพ. ๗ และฉบับภาษาอังกฤษ ให้ใช้ตามแบบ คพ. ๗/๑ (Form PCD 7/1) ท้ายระเบียบนี้ข้อ๒๑ ใบรับรองผลการตรวจสอบสำหรับผลิตภัณฑ์อุตสาหกรรมที่ห้องปฏิบัติการได้รับการรับรองระบบคุณภาพจากสำนักงานมาตรฐานผลิตภัณฑ์อุตสาหกรรมแล้วฉบับภาษาไทยให้ใช้ตามแบบ คพ. ๘ และฉบับภาษาอังกฤษ ให้ใช้ตามแบบ คพ. ๘/๑ (Form PCD 8/1) ท้ายระเบียบนี้ให้ผู้รับรองผลการตรวจสอบระบุประเภทของผลิตภัณฑ์อุตสาหกรรมและหมายเลขของการทดสอบภายใต้เครื่องหมายรับรองระบบคุณภาพของสำนักงานมาตรฐานผลิตภัณฑ์อุตสาหกรรมให้ถูกต้องตรงตามที่ห้องปฏิบัติการได้รับการรับรองในแต่ละประเภทและถ้ามีข้อผิดพลาดเกิดขึ้นในการระบุประเภทของผลิตภัณฑ์อุตสาหกรรมหรือการระบุหมายเลขของการทดสอบ ห้ามมิให้ลบหรือมีการแก้ไขเปลี่ยนแปลงแต่ให้ใช้วิธีการออกใบใหม่แทนข้อ๒๒ การรับรองผลการตรวจสอบให้ใช้ได้เฉพาะผลิตภัณฑ์อุตสาหกรรมที่ทำการตรวจสอบเท่านั้นและห้ามนำผลการตรวจสอบไปใช้อ้างอิงกับผลิตภัณฑ์อุตสาหกรรมอื่น ๆที่มิได้ตรวจสอบด้วยข้อ๒๓ ถ้าตรวจพบว่ามีการอ้างผลการตรวจสอบตามข้อ๒๒ ในลักษณะที่อาจจะทำให้กรมควบคุมมลพิษได้รับความเสียหายให้เจ้าหน้าที่รีบรายงานอธิบดีหรือผู้ที่ได้รับมอบหมายทราบโดยด่วนเพื่อดำเนินการตามกฎหมายต่อไปหมวด ๕ค่าใช้จ่าย ข้อ๒๔ อัตราค่าใช้จ่ายในการตรวจสอบผลิตภัณฑ์อุตสาหกรรมเป็นไปตามกฎหมายว่าด้วยมาตรฐานอุตสาหกรรมข้อ๒๕ ผู้ขอรับบริการจะต้องชำระค่าใช้จ่ายร้อยละ๑๕ ให้กับกรมควบคุมมลพิษภายในสองวันทำการนับแต่วันที่ห้องปฏิบัติการได้รับมอบผลิตภัณฑ์อุตสาหกรรมไว้ตรวจสอบกรณีที่ผู้ขอรับบริการไม่ยอมชำระค่าใช้จ่ายตามระยะเวลาตามวรรคหนึ่งโดยไม่มีเหตุผลอันสมควรให้รายงานอธิบดีหรือผู้ที่ได้รับมอบหมายเพื่อยกเลิกคำขอรับบริการและส่งคืนผลิตภัณฑ์อุตสาหกรรมโดยให้ใช้ตามแบบคพ. ๓ ท้ายระเบียบนี้ โดยอนุโลมข้อ๒๖ ให้ผู้ขอรับบริการชำระค่าใช้จ่ายส่วนที่เหลือและนำผลิตภัณฑ์อุตสาหกรรมคืนไปเมื่อได้รับแจ้งผลการตรวจสอบตามข้อ ๑๖ วรรคสองให้เจ้าหน้าที่ยึดหน่วงผลิตภัณฑ์อุตสาหกรรมไว้ก่อนจนกว่าผู้ขอรับบริการจะชำระค่าใช้จ่ายส่วนที่เหลือและให้รายงานอธิบดีหรือผู้ที่ได้รับมอบหมายเพื่อดำเนินการตามกฎหมายต่อไปข้อ๒๗ การชำระค่าใช้จ่ายให้ชำระเป็นเงินสดหรือเช็คที่ธนาคารเซ็นสั่งจ่ายซึ่งเป็นเช็คลงวันที่ที่ใช้เช็คนั้นชำระต่อเจ้าหน้าที่หรือก่อนวันนั้นไม่เกินสามวันทำการ ณ ฝ่ายคลังและพัสดุสำนักงานเลขานุการกรม กรมควบคุมมลพิษในกรณีเช็คที่ธนาคารเซ็นสั่งจ่ายตามวรรคหนึ่งเป็นเช็คของธนาคารสาขาต่างจังหวัดผู้ขอรับบริการจะต้องชำระค่าธรรมเนียมในการโอนเงินเข้าธนาคารสาขาในกรุงเทพมหานครเพิ่มขึ้นร้อยละ ๐.๒ ของยอดเงินที่ระบุไว้ในเช็คหรือตามอัตราที่ธนาคารแห่งประเทศไทยกำหนดข้อ๒๘ ใบเสร็จรับเงินแต่ละฉบับจะต้องลงวัน เดือนปี ที่ออกใบเสร็จ หมายเลขเครื่องยนต์หมายเลขตัวถังของรถยนต์หรือรถจักรยานยนต์ที่ตรวจสอบและลายมือชื่อเจ้าหน้าที่ผู้รับเงินให้ผู้ขอรับบริการนำใบเสร็จรับเงินตามวรรคหนึ่งมาแสดงเพื่อขอรับใบรับรองผลการตรวจสอบจากห้องปฏิบัติการประกาศ ณ วันที่ ๑๙พฤศจิกายน พ.ศ. ๒๕๕๘วิจารย์ สิมาฉายาอธิบดีกรมควบคุมมลพิษ[เอกสารแนบท้าย]๑. คำขอรับบริการ(แบบ คพ. ๑)๒.ใบแจ้งให้ส่งผลิตภัณฑ์อุตสาหกรรม (แบบ คพ. ๒)๓. ใบยกเลิกการให้บริการตรวจสอบผลิตภัณฑ์อุตสาหกรรม(แบบ คพ. ๓)๔. ใบรับผลิตภัณฑ์อุตสาหกรรม (แบบ คพ. ๔)๕. ใบแจ้งผลการดำเนินการตรวจสอบผลิตภัณฑ์ (แบบ คพ. ๕)๖. ใบส่งคืนผลิตภัณฑ์อุตสาหกรรม(แบบ คพ. ๖)๗. ใบรับรองผลการตรวจสอบผลิตภัณฑ์อุตสาหกรรมสำหรับ.........(แบบ คพ. ๗)๘. Product Certification for...... (Form PCD 7/1)๙. ใบรับรองผลการตรวจสอบผลิตภัณฑ์อุตสาหกรรมสำหรับ......... (แบบ คพ. ๘)๑๐. Product Certification for...... (Form PCD 8/1)(ดูข้อมูลจากภาพกฎหมาย)ปริยานุช/จัดทำ๑๘ มกราคม ๒๕๕๙วิศนี/ตรวจ๑๘ มกราคม ๒๕๕๙[๑] ราชกิจจานุเบกษาเล่ม ๑๓๓/ตอนพิเศษ ๑ ง/หน้า ๑/๕ มกราคม ๒๕๕๙